[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.9.2006

COM(2006) 498 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση της απόφασης 2003/583/ΕΚ, σχετικά με τη διάθεση των κεφαλαίων που λαμβάνονται από την Ευρωπαϊκή Τράπεζα Επενδύσεων για τις ενέργειες που πραγματοποιούνται στη Λαϊκή Δημοκρατία του Κονγκό στα πλαίσια του δεύτερου, τρίτου, τέταρτου, πέμπτου και έκτου ΕΤΑ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Υπενθύμιση της ενέργειας

Η Επιτροπή, για να ανταποκριθεί στις προτεραιότητες που είχε καθορίσει το Συμβούλιο «Γενικών υποθέσεων και εξωτερικών σχέσεων», της 28ης Ιανουαρίου 2003, στο πλαίσιο των σχέσεων με τη Λαϊκή Δημοκρατία του Κονγκό (ΛΔΚ), πρότεινε, δεδομένου ότι οι πόροι που είχαν εγκριθεί για τη χώρα αυτή ήταν σαφώς ανεπαρκείς, οι πληρωμές των καθυστερημένων ποσών του δανείου βάσει των προηγούμενων ΕΤΑ, αντί να επανεκχωρηθούν στα κράτη μέλη, να καταβληθούν εκ νέου και να αποτελέσουν αντικείμενο διαχείρισης από μέρους της Επιτροπής για τη χρηματοδότηση δράσεων υπέρ της ΛΔΚ.

Σχετικά με το θέμα αυτό, στις 21 Ιουλίου 2003, το Συμβούλιο εξέδωσε την απόφαση 2003/583/ΕΚ, σχετικά με τη διάθεση των κεφαλαίων που λαμβάνονται από την ΕΤΕ για τις ενέργειες που πραγματοποιούνται στη Λαϊκή Δημοκρατία του Κονγκό βάσει του 2ου, 3ου, 4ου, 5ου και 6ου ΕΤΑ. Με την απόφαση αυτή χορηγείται επιπλέον ποσό 105 εκατ. € για τη θέση σε εφαρμογή ενεργειών ενίσχυσης που πρέπει να πραγματοποιηθούν στη χώρα αυτή. Στο άρθρο 4 ορίζεται επίσης ότι τα 105 εκατ. € θα καταβληθούν σε έναν λογαριασμό και θα αποτελέσουν αντικείμενο διαχείρισης από μέρους της Επιτροπής, στο δε άρθρο 6 προσδιορίζεται ότι η διαχείριση θα πραγματοποιηθεί σύμφωνα με τις διατάξεις που ισχύουν για το 9ο ΕΤΑ.

Για να καταστεί δυνατή η χρησιμοποίηση των πόρων αυτών σύμφωνα με τους κανόνες ανάληψης υποχρεώσεων του ΕΤΑ και έτσι να συνεχιστούν οι αναληφθείσες μεταρρυθμίσεις προς στήριξη της διαδικασίας μετάβασης, ζητείται η ευθυγράμμιση των διατάξεων του άρθρου 4 της απόφασης 2003/583/ΕΚ με εκείνες της εσωτερικής συμφωνίας (απόφαση 2005/446/ΕΚ) με καθορισμό προθεσμίας για τη δέσμευση των πόρων του επιπλέον κονδυλίου στις 31 Δεκεμβρίου 2007, για τους ακόλουθους λόγους:

1. Καθυστέρηση κατά την προετοιμασία της εκλογικής διαδικασίας

Η καθυστέρηση κατά την προετοιμασία της εκλογικής διαδικασίας συνεπήχθη μετάθεση κατά ένα έτος της ημερομηνίας λήξης της μεταβατικής περιόδου, που προβλεπόταν αρχικά για την 30ή Ιουνίου 2005 και μετά μεταθέθηκε για τις 30 Ιουνίου 2006. Η μεταβατική αυτή περίοδος πρέπει να λήξει με την εκλογή ενός νέου προέδρου και μιας νέας κοινοβουλευτικής συνέλευσης, που προβλέπεται το νωρίτερο για τον Νοέμβριο 2006.

Η εγκαθίδρυση δημοκρατικά εκλεγείσας κυβέρνησης θα σημάνει την ουσιαστική έναρξη της δημοκρατικής μετάβασης προς την εγκαθίδρυση ενός πραγματικού κράτους δικαίου. Η θεσμοθέτηση μιας πολιτικής νοοτροπίας, η εγκαθίδρυση λειτουργικών θεσμών και υποδομών, κλπ., θα αποτελέσουν, ως εκ τούτου, τις προκλήσεις κατά τα προσεχή έτη.

2. Ανάγκη στήριξης της κυβέρνησης κατά το στάδιο που ακολουθεί τη μεταβατική περίοδο και ταχεία αντιμετώπιση των αναγκών που θα προκύψουν και οι οποίες μπορεί να επηρεάσουν τη σταθεροποίηση της χώρας

Η νέα κυβέρνηση μόλις εγκαθιδρυθεί θα αντιμετωπίσει σειρά αιτημάτων και επειγουσών αναγκών όσον αφορά την παγίωση της ειρήνης και την πορεία προς την οικονομική και κοινωνική ανασυγκρότηση της χώρας.

Η πολιτική προτεραιότητα που συνίσταται στο επιτυχές πέρασμα από τη μεταβατική περίοδο προς τη δημοκρατία, καθώς και η σταθεροποίηση και παγίωση της περιόδου που ακολουθεί άμεσως μετά τη μεταβατική περίοδο έχει επιβεβαιωθεί επανειλημμένα από το Συμβούλιο, την Επιτροπή και ολόκληρη τη διεθνή κοινότητα. Στα συμπεράσματα τουΣυμβουλίου Γενικών Υποθέσεων και Εξωτερικών Σχέσεων, της 12ης Ιουνίου 2006 και στα τελευταία συμπεράσματα του Συμβουλίου (15-16 Ιουνίου 2006) επισημαίνεται επίσης η στήριξη της διαδικασίας μεταρρύθμισης της ασφάλειας που η ΕΕ θα συνεχίσει να παρέχει μετά τις εκλογές, καθώς και η δέσμευση της ΕΕ όσον αφορά τη βελτίωση της διακυβέρνησης και την ανασυγκρότηση κατά το μετεκλογικό στάδιο.

Η διεθνής κοινότητα, και ειδικότερα η ΕΕ, πρέπει να είναι έτοιμες να συνδράμουν τη νέα κυβέρνηση κατά τις προσπάθειές της (μεταρρύθμιση της δημόσιας διοίκησης, διακυβέρνηση, μεταρρύθμιση του τομέα της ασφάλειας, κλπ.) τουλάχιστον κατά τη διάρκεια των δύο ετών που θα ακολουθήσουν την ανάληψη της εξουσίας.

Η περίοδος που ακολουθεί το μεταβατικό στάδιο συμπίπτει εξάλλου με το στάδιο προγραμματισμού του 10ου ΕΤΑ και πρέπει να παράσχει τη δυνατότητα στην Επιτροπή να ενισχύσει τη στήριξή της στη χώρα αυτή και να καθορίσει εκ νέου τις πολιτικές της σχέσεις με τη νέα κυβέρνηση. Χάρη ιδίως στο άρθρο 8 της συμφωνίας της Κοτονού, η ΕΕ είναι σε θεμιτή και νόμιμη θέση να αρχίσει διάλογο σχετικά με τις σημαντικές θεσμικές μεταρρυθμίσεις στις οποίες η κυβέρνηση πρέπει να προβεί με στόχο την εξάλειψη των σοβαρών αιτιών της κρίσης και την αναπτυξιακή ανάκαμψη της χώρας.

Η παράταση της ημερομηνίας ανάληψης υποχρεώσεων όσον αφορά τους πόρους του επιπλέον κονδυλίου σύμφωνα με την προθεσμία έναρξης ισχύος του 9ου ΕΤΑ θα παράσχει τη δυνατότητα στην Επιτροπή να συνεχίσει να στηρίζει τη χώρα κατά τρόπο ευέλικτο και να αντιμετωπίσει τις δημιουργούμενες προτεραιότητες και ανάγκες.

Συμπέρασμα

Για τους προαναφερθέντες λόγους, η Επιτροπή προτείνει στο Συμβούλιο να εκδώσει τη συνημμένη απόφαση.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση της απόφασης 2003/583/ΕΚ, σχετικά με τη διάθεση των κεφαλαίων που λαμβάνονται από την Ευρωπαϊκή Τράπεζα Επενδύσεων για τις ενέργειες που πραγματοποιούνται στη Λαϊκή Δημοκρατία του Κονγκό στα πλαίσια του δεύτερου, τρίτου, τέταρτου, πέμπτου και έκτου ΕΤΑ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπογράφτηκε στην Κοτονού, στις 23 Ιουνίου 2000[1], και αναθεωρήθηκε στο Λουξεμβούργο, στις 25 Ιουνίου 2005[2],

την εσωτερική συμφωνία της 12ης Σεπτεμβρίου 2000, μεταξύ των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της, η οποία υπογράφτηκε στην Κοτονού (Μπενίν), στις 23 Ιουνίου 2000, και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[3], και ιδίως το άρθρο 7 παράγραφος 2 της εσωτερικής συμφωνίας,

την πρόταση της Επιτροπής η οποία καταρτίσθηκε σε συμφωνία με την Ευρωπαϊκή Τράπεζα Επενδύσεων (ΕΤΕ),

Εκτιμώντας τα ακόλουθα:

(1) Στην απόφαση 2003/583/ΕΚ, της 21ης Ιουλίου 2003, σχετικά με τη διάθεση των κεφαλαίων που λαμβάνονται από την Ευρωπαϊκή Τράπεζα Επενδύσεων για τις ενέργειες που πραγματοποιούνται στη Λαϊκή Δημοκρατία του Κονγκό στα πλαίσια του δεύτερου, τρίτου, τέταρτου, πέμπτου και έκτου ΕΤΑ[4] ορίζεται ότι το συνολικό ποσό του πρόσθετου κονδυλίου τίθεται σε διάθεση για τετραετή χρονική περίοδο από την ημερομηνία ανοίγματος του λογαριασμού.

(2) Η απόφαση 2005/446/ΕΚ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, της 30ής Μαΐου 2005[5], καθορίζει την προθεσμία δέσμευσης των πόρων του ενάτου Ευρωπαϊκού Ταμείου Ανάπτυξης (ΕΤΑ) στις 31 Δεκεμβρίου 2007.

(3) Η παράταση της μεταβατικής περιόδου στη Λαϊκή Δημοκρατία του Κονγκό (ΛΔΚ), λόγω της καθυστέρησης κατά την προετοιμασία της εκλογικής διαδικασίας, καθώς και της καθυστέρησης κατά την ουσιαστική θέση σε διάθεση των πόρων του 10ου ΕΤΑ καθιστούν αναγκαία την παράταση της προθεσμίας δέσμευσης των επιπλέον πόρων που αναφέρονται στην απόφαση 2003/583/ΕΚ.

(4) Θα πρέπει επίσης να ευθυγραμμιστεί η προθεσμία δέσμευσης των επιπλέον πόρων με εκείνη που προβλέπεται στην απόφαση 2005/446/ΕΚ,

ΑΠΟΦΑΣΙΖΕΙ:

Άρθρο 1

Στο άρθρο 4 πρώτο εδάφιο της απόφασης 2003/583/ΕΚ το τρίτο στάδιο αντικαθίσταται από το ακόλουθο κείμενο:

«Η προθεσμία δέσμευσης των πόρων που κατατίθενται στον λογαριασμό αυτό καθορίζεται στις 31 Δεκεμβρίου 2007, σύμφωνα με την απόφαση 2005/446/ΕΚ.»

Άρθρο 2

Η παρούσα απόφαση αρχίζει να ισχύει από την ημέρα της έκδοσής της.

Βρυξέλλες,

Για το Συμβούλιο

Ο Πρόεδρος

[1] ΕΕ L 317 της 15.12.2000, σ. 3.

[2] ΕΕ L 287 της 28.10.2005, σ. 4.

[3] ΕΕ L 317 της 15.12.2000, σ. 355.

[4] ΕΕ L 198 της 06.08.2003, σ. 9.

[5] ΕΕ L 156/19 της 18.06.2005.